Informacija apie 2013 m. birželio 12 d. posėdį
2013 m. birželio 12 d. įvyko Komisijos posėdis, kuriame buvo nagrinėjami šie klausimai:
1. Rimanto Astrausko ir Audrio Skliuto peticijos „Dėl Lietuvos Respublikos teismų įstatymo 85 straipsnio 3 dalies pakeitimo“ nagrinėjimas iš esmės.

2. Dėl Kazimiero Garšvos ir kitų pareiškėjų kreipimosi „Dėl Lietuvos Respublikos baudžiamojo kodekso ir Lietuvos Respublikos valstybinės kalbos įstatymo papildymo“.

3. Dėl Nikolajaus Jadovo kreipimosi „Dėl Lietuvos Respublikos baudžiamojo proceso kodekso 441 straipsnio 3 dalies pakeitimo“.
Pirmuoju klausumu Komisija priėmė sprendimą atmesti peticijoje pateiktą pasiūlymą Lietuvos Respublikos teismų įstatymo 85 straipsnio 3 dalyje vietoje skaičiaus „keturi“ įrašyti skaičių „penki“ ir šią dalį išdėstyti taip: „Teisėjų etikos ir drausmės komisijos sprendimas laikomas priimtu, kai už jį balsuoja ne mažiau kaip penki komisijos nariai“ dėl šių motyvų:

1) šiuo metu nustatytas teisinis reguliavimas pakankamai užtikrina visuomenės atstovų teisę dalyvauti Teisėjų etikos ir drausmės komisijos (toliau – Komisija) veikloje, taip pat ir priimant sprendimus: Teismų įstatymo 85 straipsnio 2 dalyje yra nustatyta, kad Komisija sudaroma iš septynių narių. Į šios Komisijos narius du kandidatus skiria Respublikos Prezidentas, vieną kandidatą – Seimo Pirmininkas, keturis kandidatus – Teisėjų taryba. Respublikos Prezidentas ir Seimo Pirmininkas šios Komisijos nariais skiria visuomenės atstovus. Taigi iš septynių Komisijos narių trys nariai yra visuomenės atstovai;

2) teisinio reguliavimo pakeitimas, padidinant Komisijos narių kvorumo reikalavimą sprendimams priimti, galėtų sukelti neigiamas pasekmes, kadangi, nepriėmus Komisijos sprendimo, dėl to teisėjų nebūtų galima patraukti drausminėn atsakomybėn: Teismų įstatymo 84 straipsnio 5 dalyje įtvirtinta nuostata, kad teismų pirmininkams, pirmininkų pavaduotojams, skyrių pirmininkams ir kitiems teisėjams drausmės bylas turi teisę iškelti Komisija. Taigi Komisija yra vienintelis subjektas, priimantis sprendimus dėl drausmės bylų iškėlimo teisėjams. Apsunkinus Komisijos sprendimų priėmimą, taip pat būtų sudėtingiau iškelti drausmės bylas teisėjams ir atitinkamai būtų sudėtinga teisėjams pritaikyti drausminę atsakomybę, ypač atsižvelgiant į Teismų įstatymo 84 straipsnio 1 dalies nuostatą, kad drausmės byla teisėjui gali būti iškelta tuoj pat, kai paaiškėja bent vienas iš šio įstatymo 83 straipsnio 2 dalyje numatytų nusižengimų, bet ne vėliau kaip per tris mėnesius nuo tos dienos, kurią apie nusižengimą sužinojo turinti teisę iškelti drausmės bylą Komisija; 

3) Komisija veikia pagal Teisėjų tarybos tvirtinamus Teisėjų etikos ir drausmės komisijos nuostatus. Komisijos veikla grindžiama kolegialumo, nešališkumo, nepriklausomumo, objektyvumo, teisėtumo, nekaltumo prezumpcijos ir kitais principais Taigi kiekvienas Komisijos narys įpareigotas laikytis nurodytų principų, visiems Komisijos nariams nustatomos vienodos veiklos sąlygos, visi Komisijos nariai privalo vadovautis Teismų įstatymu, kitais jų veiklą reglamentuojančiais teisės aktais. Teisėjų etikos ir drausmės komisijos darbe dalyvaujantys teisėjai dažnai nusišalina, jei svarstomas klausimas dėl jiems asmeniškai pažįstamų kolegų drausminės atsakomybės. Visais tokiais atvejais visuomenės atstovų balsas tampa svarbiu ir turi lemiamos reikšmės priimant sprendimą dėl teisėjų drausminės atsakomybės.

4) Komisija yra teisėjų savivaldos institucija, o pagal Teismų įstatymo 10 straipsnį, teismų savivalda grindžiama atstovavimu, rinkimais, jos vykdomųjų institucijų atskaitingumu, taip pat teismų savivaldos institucijų atsakomybe už tinkamą pavestų funkcijų atlikimą. Imperatyviai reikalauti, kad už drausminės atsakomybės taikymą teisėjui būtinai pasisakytų ir visuomenės atstovas, nėra objektyviai pagrįsta.
Antruoju klausimu buvo priimtas sprendimas kreipimąsi pripažinti peticija ir priimti ją nagrinėti.

Peticijoje pateikti pasiūlymai:

1) papildyti Lietuvos Respublikos baudžiamąjį kodeksą 1271 straipsniu: „Konstitucinių valstybinės kalbos pagrindų griovimas, valstybinės kalbos išniekinimas.

Tas, kas grubiai pažeidžia Lietuvos Respublikos Konstitucijos 10, 14, 17 straipsnius, Lietuvos Respublikos Konstitucinio Teismo 1999-10-21 d., 2009-11-06 d. sprendimus, Lietuvos Respublikos Valstybinės kalbos įstatymo 14, 19, 23 bei kitus straipsnius ir Lietuvos Respublikos teritorijoje greta valstybinės kalbos neteisėtai įveda kitų kalbų funkcionavimą, kraipo seniausią iš gyvųjų indoeuropiečių kalbų kultūros paveldą - autentiškus vietovardžius, vardus, pavardes, gatvių pavadinimus ir 1.1. arba viešai pasityčioja iš Lietuvos Respublikos valstybinės kalbos bei konstitucinių valstybinės kalbos pagrindų ir juos griauna, baudžiamas viešaisiais darbais, bauda arba laisvės apribojimu, arba laisvės atėmimu iki dvejų metų. Kai nusikalstama veika padaryta piktnaudžiaujant viešosiomis teisėmis, darbinės ar profesinės veiklos srityje, pagal BK 42-45 str. nusikaltusiems asmenims atimamos viešosios teisės ir teisė dirbti tam tikrą darbą arba užsiimti tam tikra veikla“.
2) papildyti Lietuvos Respublikos valstybinės kalbos įstatymo 24 straipsnį: „Bet kokie veiksmai prieš Lietuvos Respublikos nustatytą valstybinės kalbos statusą neleistini“ – šiuo nauju punktu: „Už šio įstatymo pažeidimą ir konstitucinių Valstybinės lietuvių kalbos pagrindų griovimą pagal BK 1271 straipsnį numatoma baudžiamoji atsakomybė“.
Trečiuoju klausimu buvo priimtas sprendimas kreipimąsi pripažinti peticija ir priimti ją nagrinėti.

Peticijoje pateiktas pasiūlymas „išimti iš Lietuvos Respublikos baudžiamojo proceso kodekso 441 straipsnio 3 dalies dalį teksto, leidžiančio nagrinėti skundą aukštesnės instancijos teismuose, nedalyvaujant asmeniui, pateikusiam skundą, tokią galimybę palikti tik tokiais atvejais, kai pareiškėjas pats atsisako dalyvauti teismo posėdyje“.

Komisijų biuro vedėja Janina Šniaukštienė, tel. (8 5) 239 6819, jasnia@lrs.lt
